**D ô v o d o v á s p r á v a**

1. **Všeobecná časť**

Návrh zákona, ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisovpredkladá na rokovanie Národnej rady Slovenskej republiky skupina poslancov Národnej rady Slovenskej republiky.

**Cieľom predloženého návrhu zákona je umožniť poplatníkovi správnych poplatkov uhradiť zvýšený správny poplatok a ako protihodnotu získať zrýchlené rozhodnutie v jeho veci. Predložený návrh má významný protikorupčný charakter, pretože umožňuje získať rýchle rozhodnutie orgánu verejnej správy za legálny zvýšený poplatok a eliminujú sa tým prípadné úvahy poskytovať tieto prostriedky niekomu formou úplatku.**

**Možnosť uhradiť zvýšený správny poplatok sa týka:**

1. **Poplatku za zápis do zoznamu podnikateľov vedených Úradom pre verejné obstarávanie** (súčasná štandardná lehota je 15 dní pri poplatku 66 eur, návrhom sa navrhuje možnosť požiadať o zrýchlený zápis do 5 pracovných dní za poplatok 132 eur alebo do 1 pracovného dňa za 264 eur.) Na rovnakom princípe (2-násobok sadzby pri 5 dňoch a 4-násobok sadzby pri jednom dni) sa navrhuje riešiť aj zápis zmeny údajov zoznamu podnikateľov vedených Úradom pre verejné obstarávanie.
2. **Poplatku za povolenie vkladu vlastníckeho práva do katastra nehnuteľností** (súčasná štandardná lehota je 30 dní pri poplatku 66 eur, návrhom sa navrhuje možnosť požiadať o zrýchlený zápis do 5 pracovných dní za poplatok 132 eur alebo do 1 pracovného dňa za 264 eur, pričom návrh na vklad podaný elektronicky je spoplatňovaný v polovičnej sadzbe, tak ako dnes.)
3. **Vydanie osvedčenia o zápise samostatne hospodáriaceho roľníka do evidencie**; navrhuje sa lehota 1 pracovného dňa od ohlásenia za dvojnásobný poplatok 13 eur (súčasná výška daného poplatku je 6,50 eur).

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, podnikateľské prostredie, nebude mať sociálny vplyv ani vplyv na životné prostredie a informatizáciu spoločnosti.

**B.**      **Osobitná časť**

 **K čl. I**

**K bodu 1**

Navrhuje sa zavedenie možnosti požiadať o zrýchlený zápis do zoznamu podnikateľov vedeného Úradom pre verejné obstarávanie do 5 pracovných dní odo dňa doručenia kompletnej žiadosti o zápis vrátane všetkých príloh za správny poplatok 132 eur, resp. zrýchlený zápis už do 1 pracovného dňa odo dňa doručenia kompletnej žiadosti za správny poplatok 264 eur.

**K bodu 2**

Navrhuje sa zavedenie možnosti požiadať o zrýchlený zápis zmeny do zoznamu podnikateľov vedeného Úradom pre verejné obstarávanie do 5 pracovných dní odo dňa doručenia kompletnej žiadosti o zápis vrátane všetkých príloh za správny poplatok 33 eur, resp. zrýchlený zápis už do 1 pracovného dňa odo dňa doručenia kompletnej žiadosti za správny poplatok 66 eur.

**K bodom 3 a 4**

Navrhuje sa zavedenie možnosti požiadať o zrýchlený vklad vlastníckeho práva do katastra nehnuteľnosti do 5 pracovných dní odo dňa doručenia návrhu na vklad za správny poplatok 132 eur, resp. o zrýchlený vklad vlastníckeho práva do katastra nehnuteľnosti do 1 pracovného dňa odo dňa doručenia návrhu za správny poplatok 264 eur. Polovičná výška poplatku sa navrhuje pri návrhu na vklad podanom elektronicky.

**K bodu 5**

Navrhuje sa nové znenie častí „Splnomocnenie“ a „Poznámka“, pričom z časti „Splnomocnenie sa vypúšťajú nadbytočné ustanovenia o poplatku za zrýchlený vklad (keďže sú predloženým návrhom zadefinované iným spôsobom a na inom mieste). Zároveň sa niektoré ustanovenia presúvajú z časti „Splnomocnenie“ do časti „Poznámka“.

**K bodu 6**

Navrhuje sa, aby osvedčenie o zápise samostatne hospodáriaceho roľníka do evidencie bolo vydané v deň ohlásenia (za zvýšený poplatok 13 eur).

**K čl. II**

Navrhuje sa aktualizácia ustanovenia a zároveň sa ustanovuje v súlade s účelom zákona, že ak žiadateľ uhradil správny poplatok za zápis do evidencie samostatne hospodáriaceho roľníka podľa osobitného predpisu vo zvýšenej sadzbe, osvedčenie sa vydá príslušný orgán v deň ohlásenia.

**K čl. III**

**K bodu 1**

Navrhuje sa zmena pôvodnej 15 dňovej lehoty na rozhodnutie o návrhu na začatie konania o povolení vkladu práva k nehnuteľnosti do katastra nehnuteľnosti na 5 pracovných dní alebo do 24 hodín odo dňa doručenia návrhu na vklad.

**K bodu 2**

Navrhuje sa vypustiť veta, ktorá umožňuje Okresnému úradu rozhodnúť v štandardnej lehote napriek skutočnosti, že navrhovateľ žiadal o urýchlené konanie. Pokiaľ bol návrh podaný kompletný a správny poplatok bol riadne a včasne uhradený, Okresný úrad je povinný rozhodnúť v skrátenej lehote.

**K čl. IV**

Navrhuje sa zavedenie spoplatnenej možnosti voľby zrýchleného zápisu do zoznamu podnikateľov vedeného Úradom pre verejné obstarávanie už do 24 hodín odo dňa doručenia kompletnej žiadosti o zápis vrátane všetkých príloh.

**K čl. V**

Účinnosť predkladanej novely sa navrhuje od 1. augusta 2019.